പണക്കിഴി വിവാദം: കുറ്റസമ്മതം നടത്തി തൃക്കാക്കര നഗരസഭാ അധ്യക്ഷ കാക്കനാട് തൃക്കാക്കര നഗരസഭാ പണക്കിഴി വിവാദത്തില് കുറ്റസമ്മതം നടത്തി നഗരസഭാ അധ്യക്ഷ അജിത തങ്കപ്പന്. നഗരസഭാ അധ്യക്ഷ അജിത തങ്കപ്പന് കൗണ്സിലര്മാര്ക്ക് 10,000 രൂപയുടെ പണക്കിഴി നല്കിയത് വിവാദമായിരുന്നു. ഇതേ തുടര്ന്ന് പി ടി തോമസ് എംഎല്എ വിളിച്ചുചേര്ത്ത കോണ്ഗ്രസ് പാര്ലിമെന്ററി പാര്ടിയിലാണ് അജിത തങ്കപ്പന് കുറ്റസമ്മതം നടത്തിയത്. വാര്ഡിലെ ഒരാള് നല്കിയ തുകയാണ് കൗണ്സിലര്മാര്ക്ക് നല്കിയതെന്ന് അവര് യോഗത്തില് വ്യക്തമാക്കി. ആരോപണം അടിസ്ഥാനരഹിതമാണെന്ന് പറഞ്ഞ് തലയൂരാന് അജിത തങ്കപ്പന് ശ്രമിച്ചിരുന്നു. ഇതിനിടെയാണ് കോണ്ഗ്രസുകാരനായ ആരോഗ്യ സ്ഥിരം സമിതി അധ്യക്ഷനും കൗണ്സിലറും പണക്കിഴിയെക്കുറിച്ച് സംസാരിക്കുന്ന ശബ്ദരേഖയും പണമടങ്ങിയ കവര് തിരിച്ചേല്പ്പിക്കുന്ന ദൃശ്യവും പുറത്തായത്. ചൊവ്വാഴ്ചയാണ് അജിത തങ്കപ്പന് 10,000 രൂപയുള്ള കവര് കൗണ്സിലര്മാര്ക്ക് നല്കിയത്. വാര്ഡിലെ മുതര്ന്നവര്ക്ക് നല്കാനുള്ള ഓണക്കോടിക്കൊപ്പമാണ് അവര് പണമടങ്ങിയ കവര് നല്കിയത്. കവറിനുള്ളില് പണമാണെന്ന് മനസ്സിലാക്കിയ എല്ഡിഎഫ് കൗണ്സിലര്മാര് പണം അജിത തങ്കപ്പനെ തിരിച്ചേല്പ്പിച്ചു. പണത്തിന്റെ ഉറവിടം കണ്ടെത്തണമെന്നാവശ്യപ്പെട്ട് വിജിലന്സ് പരാതിയും നല്കി. തുടര്ന്ന് ഒരു വിഭാഗം കോണ്ഗ്രസ് കൗണ്സിലര്മാരും തുക തിരിച്ചേല്പ്പിച്ചു. സംഭവം അന്വേഷിക്കില്ലെന്ന് പി ടി തോമസ് എംഎല്എ പറഞ്ഞു. എന്നാല്, അന്വേഷിക്കുമെന്ന നിലപാടിലാണ് ഡിസിസി.